CELEX: 32016D0708
Language: el
Date: 2016-05-11 00:00:00
Title: Εκτελεστική απόφαση (ΕΕ) 2016/708 της Επιτροπής, της 11ης Μαΐου 2016, σχετικά με τη συμμόρφωση του «αυστριακού γεωργικού συστήματος πιστοποίησης» με τους όρους που προβλέπονται στις οδηγίες 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου

12.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 122/60
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/708 ΤΗΣ ΕΠΙΤΡΟΠΉΣ
   της 11ης Μαΐου 2016
   σχετικά με τη συμμόρφωση του «αυστριακού γεωργικού συστήματος πιστοποίησης» με τους όρους που προβλέπονται στις οδηγίες 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (1), και ιδίως το άρθρο 7γ παράγραφος 6,
   Έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (2), και ιδίως το άρθρο 18 παράγραφος 6,
   Εκτιμώντας τα ακόλουθα:
   
               (1)
            
            
               Οι οδηγίες 98/70/ΕΚ και 2009/28/ΕΚ προβλέπουν, μεταξύ άλλων, κριτήρια βιωσιμότητας για τα βιοκαύσιμα και τα βιορευστά. Οι διατάξεις των άρθρων 7β και 7γ και του παραρτήματος IV της οδηγίας 98/70/ΕΚ είναι παρόμοιες με τις διατάξεις των άρθρων 17 και 18 και του παραρτήματος V της οδηγίας 2009/28/ΕΚ.
            
         
               (2)
            
            
               Όταν βιοκαύσιμα και βιορευστά πρόκειται να ληφθούν υπόψη για τους σκοπούς που αναφέρονται στο άρθρο 7α της οδηγίας 98/70/ΕΚ και στο άρθρο 17 παράγραφος 1 στοιχεία α), β) και γ) της οδηγίας 2009/28/ΕΚ, τα κράτη μέλη πρέπει να απαιτούν από τους οικονομικούς φορείς να αποδείξουν τη συμμόρφωση των βιοκαυσίμων και των βιορευστών με τα κριτήρια βιωσιμότητας που ορίζονται, αντίστοιχα, στο άρθρο 7β παράγραφοι 2 έως 5 της οδηγίας 98/70/ΕΚ και στο άρθρο 17 παράγραφοι 2 έως 5 της οδηγίας 2009/28/ΕΚ. Για τον σκοπό αυτό, οι οικονομικοί φορείς μπορούν να παρέχουν αποδεικτικά στοιχεία ή δεδομένα που αποκτώνται στο πλαίσιο, μεταξύ άλλων, εθελοντικού εθνικού ή διεθνούς συστήματος ή εθνικού συστήματος.
            
         
               (3)
            
            
               Κάθε κράτος μέλος μπορεί να κοινοποιήσει το εθνικό σύστημά του στην Επιτροπή. Εάν η Επιτροπή αποφασίσει ότι το εν λόγω κοινοποιηθέν εθνικό σύστημα πληροί τους όρους που προβλέπονται στις οδηγίες 98/70/ΕΚ και 2009/28/ΕΚ, τα συστήματα που καθιερώνονται σύμφωνα με το άρθρο 7γ της οδηγίας 98/70/ΕΚ και το άρθρο 18 της οδηγίας 2009/28/ΕΚ δεν παρακωλύουν την αμοιβαία αναγνώριση με το σύστημα του συγκεκριμένου κράτους μέλους, όσον αφορά την επαλήθευση της τήρησης των κριτηρίων βιωσιμότητας, όπως ορίζονται στο άρθρο 7β παράγραφοι 2 έως 5 της οδηγίας 98/70/ΕΚ και στο άρθρο 17 παράγραφοι 2 έως 5 της οδηγίας 2009/28/ΕΚ.
            
         
               (4)
            
            
               Στις 29 Σεπτεμβρίου 2015 η Αυστρία κοινοποίησε το εθνικό σύστημά της (εφεξής το «αυστριακό γεωργικό σύστημα πιστοποίησης») στην Επιτροπή. Το σύστημα καλύπτει γεωργικές πρώτες ύλες και φυτικά έλαια και εφαρμόζεται μέχρι την αρχική επεξεργασία αυτών των πρώτων υλών. Η Επιτροπή αξιολόγησε τη συμμόρφωση του αυστριακού γεωργικού συστήματος πιστοποίησης με τους όρους που προβλέπονται στην οδηγία 98/70/ΕΚ και την οδηγία 2009/28/ΕΚ.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη βιωσιμότητα των βιοκαυσίμων και βιορευστών που συστάθηκε δυνάμει του άρθρου 25 παράγραφος 2 της οδηγίας 2009/28/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το αυστριακό γεωργικό σύστημα πιστοποίησης πληροί τους όρους που προβλέπονται στις οδηγίες 98/70/ΕΚ και 2009/28/ΕΚ.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 11 Μαΐου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 350 της 28.12.1998, σ. 58.
   
      (2)  ΕΕ L 140 της 5.6.2009, σ. 16.